Λεόν (Νικαράγουα)

Το Λεόν (ισπανικά: León) είναι η δεύτερη μεγαλύτερη πόλη της Νικαράγουα μετά την πρωτεύουσα Μανάγουα. Είναι η πρωτεύουσα του ομώνυμου διαμερίσματος. Η πόλη ιδρύθηκε το 1524 και ανταγωνίζεται την πόλη Γρανάδα σε αριθμό ιστορικών αποικιακών κτηρίων και εκκλησιών. Σύμφωνα με την απογραφή του 2005 έχει 143.878 κατοίκους, ενώ στη μητροπολιτική περιοχή του Λεόν κατοικούν 389.600 άτομα. Το Λεόν ήταν πρωτεύουσα της ισπανικής αποικίας και μετέπειτα κράτος Νικαράγουα μέχρι το 1855, όταν εξαιτίας της διαμάχης της με την Γρανάδα, η πρωτεύουσα μεταφέρθηκε στη Μανάγουα.

Ιστορία 
Το Λεόν ιδρύθηκε στις όχθες της λίμνης Μανάγκουα από τον Ισπανό εξερευνητή Φρανσίσκο Ερνάντεθ ντε Κόρδοβα το 1524, ο οποίος νωρίτερα είχε ιδρύσει τη Γρανάδα, την παλαιότερη πόλη της Νικαράγουας. Η πόλη ονομάστηκε Λεόν Σαντιάγο δε λος Καμπαγιέρος (León Santiago de los Caballeros). Ο Ερνάντεθ είχε σταλεί από τον τότε κυβερνήτη του Παναμά Πεντράβιας Ντάβιλα, ο οποίος εκτέλεσε τον Ερνάντεθ το 1526 και έγινε αυτός κυβερνήτης της Νικαράγουας, της οποία πρωτεύουσα ήταν το Λεόν. Το 1528 λιμός εξόντωσε τους ιθαγενείς της πόλης, ενώ άλλοι στάλθηκαν ως σκλάβοι στο Παναμά και το Περού. Την ίδια χρονιά ένα μικρό ορυχείο άρχισε να λειτουργεί κοντά στην πόλη. Το Λεόν, το οποίο μέχρι τότε αποτελούταν από κάποια μικρά σπίτια φτιαγμένα με απλά υλικά, έφτασε στην ακμή του το 1545 επί διακυβέρνησης Ροδρίγο ντε Κοντρέρας, αν και οι Ισπανοί που κατοικούσαν σε αυτό δεν ξεπερνούσαν σε αριθμό τους 200.

Το 1550 θεωρείται χρονικό σημείο καμπής, καθώς η δολοφονία του επισκόπου Αντόνιο ντε Βαλδιβιέσκο θεωρήθηκε ως κατάρα στην πόλη. Η πόλη είχε χτιστεί κοντά στο ενεργό ηφαίστειο Μομοτόμπο. Το 1578, όταν το Μονοτόμπο εξερράγη, οι κάτοικοι της πόλης άρχισαν να φεύγουν από αυτή. Μέχρι το 1603 είχαν μείνει μόνο δέκα σπίτια στην αρχική πόλη, ενώ τα περισσότερα εγκαταλελειμμένα κτήρια, χτισμένα από μπαμπού, ξύλο και λάσπη τα περισσότερα, είχαν μετατραπεί σε ερείπια. Το τελειωτικό χτύπημα συνέβη τις 11 Ιανουαρίου 1610 όταν ένας σεισμός ισοπέδωσε όσα κτίρια είχαν μείνει όρθια. Η πόλη μετακινήθηκε σε περιοχή που βρισκόταν το χωριό Σουμπτιάβα, μια παλιά ινδιάνικη πόλη και ένα ιερό, 30 χιλιόμετρα μακριά από την παλιά. Το Λεόν Βιέχο βρίσκεται σήμερα στην τοποθεσία που αρχικά είχε κατασκευαστεί το Λεόν και από το 2000 αποτελεί Μνημείο Παγκόσμιας Κληρονομιάς της UNESCO.

Το Λεόν διαθέτει αρκετά όμορφα παραδείγματα Ισπανικής αποικιακής αρχιτεκτονικής ως πρωτεύουσα της Νικαράγουας. Από αυτά ξεχωρίζει ο πολύ μεγάλος Καθεδρικός Ναός, αφιερωμένος στην Κοίμηση της Θεοτόκου, ο οποίος κατασκευάστηκε την περίοδο 1747 μέχρι 1814. Το μεγάλο μέγεθος του ναού ήταν αποτέλεσμα ενός μπερδέματος στα σχέδια των καθεδρικών ναών του Λεόν και της Λίμας στο Περού, καθώς τα σχέδια του ναού της Λίμας στάλθηκαν στο Λεόν και αντίστροφα. Αυτό το γεγονός επίσης εξηγεί γιατί ο καθεδρικός της Λίμα είναι τόσο μικρός για μια τόσο μεγάλη πόλη. Στην πόλη λειτουργεί από το 1813 πανεπιστήμιο μέχρι σήμερα, το σημαντικότερο στη χώρα. Ήταν το τελευταίο πανεπιστήμιο που ιδρύθηκε στην Αμερική πριν την απελευθέρωση των χωρών.

Το Λεόν το 1787 έγινε έδρα του Επιμελητηρίου της Νικαράγουας (Intendecia de León de Nicaragua) και της επαρχίας Νικαράγουας και Κόστα Ρίκα, η οποία υπήρχε το 1812-1814 και 1820-1821. Το Λεόν τελικά απελευθερώθηκε από την ισπανική κυριαρχία την 11η Οκτωβρίου 1821. Το Λεόν παρέμεινε πρωτεύουσα της επαρχίας της Νικαράγουα όταν ανήκε στις Ενωμένες Επαρχίες της Κεντρικής Αμερικής και από το 1839, όταν η Νικαράγουα αποσύρθηκε από την Ένωση έγινε πρωτεύουσα της Νικαράγουα. Εκείνη τη περίοδο η Νικαράγουα είχε διχαστεί ως προς το πώς πρέπει η χώρα να διοικείται. Οι φιλελευθέροι είχαν την έδρα τους στο Λεόν και οι συντηρητικοί στη Γρανάδα. Η χώρα έφτασε στα όρια του εμφυλίου. Οι Φιλελεύθεροι ζήτησαν βοήθεια από τον Γουίλιαμ Γουόκερ, έναν Αμερικάνο τυχοδιώκτη, ώστε να νικήσουν τους Συντηρητικούς της Γρανάδας. Αυτός όμως έγινε πρόεδρος της Νικαράγουας και έδρασε ως δικτάτορας. Ανάμεσα στις πολλές ενέργειές του ήταν να μετακινήσει την πρωτεύουσα στη σημερινή Μανάγουα.

Οικονομία 
Η πόλη βρίσκεται κοντά στις ακτές του Ειρηνικού Ωκεανού. Το έδαφος αυτής της περιοχής είναι εύφορο επειδή έχει εμπλουτιστεί από τη στάχτη που παράγουν οι ηφαιστειακές εκρήξεις και επίπεδο και σε αυτό καλλιεργείται βαμβάκι. Το Λεόν είναι επίσης κοντά σε τουριστικά θέρετρα και περιοχές οικολογικού ενδιαφέροντος, όπως το καταφύγιο άγριας ζωής Τα τελευταία χρόνια αρχίζει να αναπτύσσεται και ο τουρισμός στο ίδιο το Λεόν, καθώς νέα ξενοδοχεία ανοίγουν στη πόλη. Η περιοχή είναι φτωχή.

Εκπαίδευση 
Στο Λεόν από το 1813 εδρεύει το Εθνικό Αυτόνομο Πανεπιστήμιο της Νικαράγουας. Το 1982 το πανεπιστήμιο χωρίστηκε σε δύο πανεπιστημιουπόλεις, μία στο Λεόν (UNAN-León) και μία στη Μανάγουα. Το πανεπιστήμιο είναι δημόσιο και θεωρείται ότι έχει από τις μεγαλύτερες σχολές ιατρικής και νομικής στην Κεντρική Αμερική.

Δείτε επίσης
 Κατάλογος πόλεων της Νικαράγουας

Παραπομπές 

Λ